
	Ц. УЛАМБАЯР

	 

	НААДМЫН ЗАМД

	 

	“Улсын хэвлэл” Улаанбаатар хотноо 1990 онд эрхлэн хэвлүүлсэн “Монгол өгүүллэг” номоос

	 

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭНЭХҮҮ «МОНГОЛ ӨГҮҮЛЛЭГ»-ИЙГ ОЛОН УЛСЫН «ШИНЭ ЕРТӨНЦ» ЦУВРАЛААР ХЭВЛЭВ.

	 

	«Монгол өгүүллэг» номд орчин үеийн монголын сайн зохиолчдын шилдэг 63 өгүүллэг оруулав. Эдгээр өгүүллэгт сэдэв, агуулгаараа янз янз шинэ амьдралаар аж төрөгсдийн харьцаа, хөдөлмөр, аж байдал, ёс суртахуун, зан заншил харагдана.

	Өгүүллэг бүрд гарч байгаа үйл явдал өөр өөр ч цөм л сайхан амьдралын төлөө гэсэн нэгэн үзүүрт сэтгэлд хөтлөгдсөн байна.



	




	ЦЭРЭНЖАВЫН УЛАМБАЯР 

	 

	НААДМЫН ЗАМД

	 

	Өвгөн Хашхавай, охин Сараханамын аавтай намуухан дуугаар ярилцаж сууна. Түүнээс хэлэх нь,

	— Чи одоо охиноо энэ мал эмнэлгийн сургуулиас нь гаргаж ав. Энэ чинь замаа алдаад гүйцэж байна шүү. Тэр нэг халх залууг дагаад чамайг хаяж Улаанбаатар хотод явах гэж байна. Ер нь тэгээд бүсгүй хүн хэзээ тэгж эмч домч болж байсан юм бэ. Чи миний энэ үгийн үнэн худал болохыг харж байгаарай. Охин чинь энэ жил явахгүй гэсэн чиг хойтон жил заавал явах болно. Түүний оронд чи сургуулиас нь гаргаж аваад нэг нутгийн зан аашийг нь мэдэх хүнтэй гэр бүл болгож суулга. Тэр, Үсэев гэдэг бол төлөв томоотой болоод их баян хүн, тэгвэл чи ганц охиноо нүдэндээ харж байхаар барахгүй, баян  хүргэнээр тэжээлгэж, санаа амар суух болно. Энэ үгийг би чамд даанч олон удаа хэлж байна. Одоо хэлж цөхөрлөө. Дахиж би чамд юу ч хэлэхгүй. Энэ бол надад ганц сохор зоосны ч олзгүй хэрэг, ганцхан чиний тусын тулд хэлж байгаа юм. Яахаа чи өөрөө мэд гэж хэлсэнд Сараханамын эцэг,

	— Би охиноо сургуулиас нь юу гэж хэлж гаргаж авах билээ? Тэр чинь сургуульдаа тун их дуртай, бас тэгээд багш нар нь надад хэлэхдээ танай охин сургуульдаа онц сайн суралцаж байгаа гэж хэлдэг юм гэж хэлсэнд өвгөн Хашхавай,

	— Сургуулиас нь гаргаж авахад тун амархан байна. Чи нэг сайн танил хүнээрээ бичиг хийлгэж ав, тэр бичигтээ ингэж хэл, хүүхдийн эх ноднин жил нас барсан, би өөрөө өвгөн настай болоод ажил ахуй хийж чадахгүй болов. Ард миний аргагүй үнэн гачигдалтай зовлонтой байдлыг үзэж, манай охиныг энэ сургуулиас нь гаргаж өгнө үү гэж гуй. Цаадуул чинь нээрээ үнэн тийм байна, хөөрхий минь гээд л чөлөө өгөөд тавьж орхих болно. Хэрэв чөлөө өгөхгүй бол өөрөө биеэр очоод салахгүй гуйгаад бай. Харин чи охиноо өөрөө энд нь аргыг нь олж атгадаа оруулж ав. Тэгэхдээ чи тун аятайхан аргаар оролд. Хэрэв тэгэхгүй бол цаадах чинь нас нь бага юм юу ч болж мэднэ. Бас тэгээд тэр нэг халх залуу тархи толгойг нь эргүүлж элдвийн муу сайн үг зааж өгсөн байх ёстой гэж ярьж байтал охин сургуулиасаа тараад гэртээ хүрч иржээ. Хашхавай олон ч үг хэлсэнгүй гарахаар босоод,

	— Чи тэгээд олон санаа санахгүй миний саяын ярьсныг сайн бодоорой. Би чамд гэмгүй санасандаа л хэлсэн хэрэг шүү гэж хэлээд гарч явлаа. Охин,

	— Аав аа! Энэ хүн юу гэж хэлж байгаа юм бэ? гэж асуусанд аав нь,

	— Зүгээр охин минь, бид хоёр шал хэрэггүй юм ярьсан юм аа гэж хэлээд их бодлого болж сууна.

	 

	□

	 

	Залуу хүүхэн Сараханам Буянт голын өндөр эрэг дээр суугаад усанд туссан дүрсээ ажиглан харж байх шиг харагдана. Гэвч тэр охин усан дахь дүрсээ харсан биш, харин үүний сэтгэлд шал ондоо зүйл бодогдож байв. Хүний амьдрал гэдэг бас хачин юм даа. Би одоогоос долоохон хоногийн өмнө сургуульдаа хэчнээн их сайхан суралцаж явлаа. Бас тэгээд малын эмч болно гэж ямар их баярлаж  байсан билээ, тэгэхэд манай аав гэдэг хүн далан долоон зовлон тоолсоор байгаад намайг сургуулиас минь гаргаж аваад завхруулж орхилоо, би одоо яана? Энэ сайхан цэнгэлтэй насандаа сургуулиасаа салсанд орвол үхсэн дээр гэж бодлоо.

	Ээж минь амьд байсан бол хаанаас ийм хэрэг болох вэ. Ядахдаа Баасан минь энд байхгүй, хэрэв тэр энд байсан бол намайг сургуулиас яасан ч гаргахгүй байх ёстой байсан юм. Би ер нь ингэхэд яагаад тэр Баасанд ийм их хайртай болсон юм бол, тэр хүн бол алс хол зүүн аймагт нутагтай, халх залуу, би бол энэ баруун хязгаарт төрсөн узбек (чантуу) охин юм. Хэдхэн хоногийн өмнө, одоо мөн яг миний сууж байгаа эрэг дээр тэр бид хоёр зэрэгцэн суугаад бие биедээ анх хэрхэн яаж дурлаж байснаа ярилцаж билээ. Би тэгэхэд Баасангийн өвдгийг дэрлээд тэр бүсгүй хүний гар шиг турь муутайхан гараараа, миний гэзгийг илэн таалж байж билээ. Бид хоёрын тэр сууж байсан энэ газрын өвсний налсан ор нь хүртэл арилаагүй хэвээрээ байна шүү, одоо тэгэхэд тэр хүн Улаанбаатар хотод сууж байгаа. Улаанбаатар аль хэр хол байдаг бол, бодвол тэр зүгт л байдаг байх  даа гэж бодоод зүүн тийш харахад хөх тэнгэр цэлэлзэж, хурган үүлнээс өөр юу ч харагдахгүй, хааяа ганц нэг усны шувуу, Хар нуурын зүг яаран нисэж байна.

	Охины урт сормуустай, гялалзсан хар нүднээс нулимс мэлмэрч, цулцгар бор хацрыг даган урсаж байлаа. «Хайрт Баасан минь намайг халх хэл  мэдэхгүй байх гэж бодоод надад дурласнаа хэлж чадахгүй олон сар дэмий их зовсон байх даа, би халх хэл мэддэг байсан мөртөө яагаад түүнд хурдан мэдэгдэхгүй зовоож байсан юм бол доо» гэх зэрэг уйтгарлан бодоход дунд зэргийн нуруутай, хүрэн бор царайтай, үргэлж инээмсэглэж явдаг, даруу номхон зантай Баасан нь харагдах шиг, түүний тормолзсон цогтой бор нүд бүр ч тодхон үзэгдэх шиг.

	Хүүе Сараханам аа! гээд дуудах шиг санагдлаа. Би ер нь энэ чигээрээ удаан байх юм бол лав галзуурах байх шүү гэх зэрэг бодож суутал түүний ард хөлийн чимээ сонстож аав нь ирээд,

	— Охин минь гэртээ харь гэлээ.

	 

	□

	 

	Бямба гарагийн орой байлаа! Байшинд цагийн цохилт тог тог дуугарч, хар ялааны дүнгэнэхээс өөр чимээ аниргүй, юм болгон тавьсан тэр чигээрээ, ямар ч хөдөлгөөнгүй хачин нам гүм байлаа. Баасан түр амардаг орон дээрээ хэвтээд тамхи асаав. Тэгээд тамхины мушгиран цэнхэртэж байгаа утааг ажиглан харж байх шиг, гэвч энэ хүн тэр утааг харсан биш, харин алс хол Ховдод байгаа тэр нэгэн хүүхнийг санаашран бодож байгаа хэрэг юм. «Намайг хотод ирэхээр машинд суугаад хөдлөхөд Сараханам гар бариад хоцрохдоо, сайн яваарай гэж дөнгөж хэлээд цааш нь юу ч хэлж чадахгүй хоцорч байж билээ. Машин хөдөлснөөс хойш, тэр лав уйлсан байх даа, надтай нэг дор ажиллаж байсан манай нөхөд намайг гаргаж өгөхөөр ирээд байсан юм, эднээс зовоод тэр лав миний дэргэд уйлаагүй байх даа, тэгээд намайг Ховдын өмнөх даваан дээр гараад эргэж харахад тэр, бидний машин хөдөлсөн газар яг зогсож байгаа харагдсан юм сан, би түүнээс хойш тэрний барааг харсангүй, ядахдаа тэр өдөр тэнгэр бүрхэг, уулын оройд будан суугаад мөн ч аягүй өдөр байж билээ. Харин энэ өдрийн ийм сайхан намуухан орой Ховдод яасан сайхан байгаа бол, тэр хөгжилтэй хөөрхөн хотын шуугиант гудамжаар саглагар том ногоон модны дэргэдүүр цагаан даавуу нөмрөгтэй казак эхнэрүүд, шар шувууны өд хадсан дэлбэгэр том малгайтай эрэгтэйчүүд, өргөн хар хошмог оёсон дээлтэй торгууд нар, хавчиг гозгор малгайтай дөрвөдүүд, бөмбөгөр тоорцогтой урианхай нар, тууш эрээн дээлтэй узбек (чантуу) охид өөр өөрийнхөө төрөлх хэлээр хуучлан ярьцгааж яваа байх даа, тэр одоо сургуульдаа аль хэр суралцаж байгаа бол, тэр сургуулиа сайн төгсгөж чадвал дээд сургуульд суралцаж болно.Ийм сайхан үдэш бид хоёр мөн хээр их явдаг байж билээ. Тэгж явахдаа Хатанбаатар Магсаржавын байлдан орж бут цохисон манжийн цэргийн байрлаж байсан шавар хэрмийн эвдэрхий ханыг дамжин явсаар дотогш бууж, эсэргүүцэн тэмцэж байсан, манай өвгөд дээдсийн асгарсан цус, алдагдсан амийг мөнхлөн дурсаж байгаа юм шиг, өндөрлөн ургаж байгаа навчит саглагар моддын ёроолд суугаад чөлөөт амьдрал, жаргалант байдлаа бахдан ярилцаж, шимүүст шийгуаг амтархан идэж байдаг сан» гэж бодоод орноосоо босож цонхоор харлаа. Бүдэг бор тэнгэрт, хааяа ганц нэг од үзэгдэж, гудамжаар охид хөвүүд дүнгэр дүнгэр ярилцан, ийш тийшээ явцгаагаад, алсад галт тэрэгний царгиа дуу сонстож байжээ.

	 

	□

	 

	Лааны сүүмэлзсэн бүдэг гэрэлд Сараханамын аав, адил насны нэг өвгөнтэй аяархан дуугаар ярилцаж сууна. Тэр бол охин Сараханамыг эхнэр болгож авах гэж байгаа нөгөөх Үсэев гэгч өвгөн юм. Үсэев хэлэх нь,

	— Та бид хоёрын энэ хэргийг баг, сумын дарга нар мэдэх юм бол сүйд болно шүү, ер нь тэгээд баг, сумын дарга нар, тэрчлэн энэ нутгийн ардууд мэдэж орхивол бид хоёрыг хууль мууль зөрчлөө, сүй мүй авч өглөө барилаа гээд л зад шүүмжилж гарна шүү дээ, даан ялангуяа намайг бол дамын худалдаа хийдэг, бас тэгээд эхнэр худалдаж авлаа барилаа гээд л бүүр ч горьгүй юм болох байх даа гэж хэлсэнд Сараханамын аав,

	— Тэгээд чи яах гэж бодож байна гэж асуусанд,

	— Яах юу байх вэ, бид хоёр зуун гүүгээр тохирсон шүү дээ. Тэгэхлээр би, танайд жилд л арван гүү худалдаж байна гэдэг нэрийдлээр өгөөд байвал арван жил ч болно, гүү ч гүйцэж хүүхэн ч бүрмөсөн минийх болно гэж бодож байна гэж хэлсэнд Сараханамын аав,

	— Үгүй, би гүү яриагүй байна, манай охин бол их зөрүүд зантай хүүхэд байгаа юм, түүнийг яаж аргалах билээ? гэж хэлсэнд Үсэев,

	— Хашхавай бол урьд их номтой домтой сайн молда (лам) явсан хүн байгаа юм, түүгээр охины сэтгэлийг эргүүлэх ном гүрэм уншуулах хэрэгтэй байна. Бас тэгээд та охиноо сайн аргадаж хэлж өг, түүнд ингэж хэлбэл сайн байх гэж би бодож байна. Охин минь, чи тэр хүнтэй суувал ямар ч ажил ахуй хийхгүй, ямбаар сууж сайн хоол идэж, сайхан торго дурдан өмсөх болно гэж сайн ятгавал нас нь бага юм хууртах болно гэж хэлтэл охин, кино үзээд гаднаас орж ирлээ. Тэгээд охин,

	— Аав аа! Та унтаж байхгүй яагаа вэ? Одоо шөнө их орой болж байна шүү, унтацгаая гэж хэлээд Үсэев тийш харж,

	— Ашгүй, өвгөн гуай та аавтай минь үерхээд хуучилж сууна уу яамай даа гэж хэлээд унтахыг завдаж ор дэрээ заслаа. Өвгөн Үсэев ямар нэгэн юмыг хүлээсэн царайтай баахан дуугүй суулаа. Сараханам хэсэг хүлээсхийж суугаад өвгөнийг явах дээр нь босож хаалгаа түгжээд хэвтлээ. Тэгээд саяын кинон дээр гарч байсан Зөвлөлт Узбекийн тэр баясгалант олон залуусын жаргалант амьдрал ялангуяа сургуулийн сонирхолтой сайхан байдлыг бодсоор унтжээ.

	 

	□

	 

	Өдөр дундын алдад охин Сараханам аавтайгаа хоёул гэртээ энгийн сууж байна, тэгээд охин,

	— Аав аа! Манайх энэ шинэ юмнууд төхөөрөөд яах гэж байгаа юм бэ? гэж асуусанд аав нь,

	— Охин минь, аав нь нуугаад юу хийх вэ, чамд нэг зүйлийг ам нээж хэлье. Аав нь одоо өвгөн настай болжээ. Ёстой нөгөөх ханатай гэр нь холдож, хадан гэр нь ойртоно гэгч болж байна. Иймд эртхэн амьд дээрээ чиний замыг олж өгье гэж бодож байна гэж хэлсэнд охин нь,

	— Аав, та тэгээд миний замыг яаж олох гэж бодож байна? гэсэнд аав нь,

	— Чамайг нэг сайн хүнтэй дэр нийлүүлье гэж бодож байна гэсэнд охин нь,

	— Хэнтэй нийлүүлж ямар нөхөрт өгөх гэж байна? гэсэнд аав нь,

	— Үсэевт өгөх гэж байна гэсэнд охин маш их цочиж,

	— Ямар Үсэев бэ? гэсэнд аав нь,

	— Яагаа вэ нөгөөх наймаа хийдэг Үсэев гэсэнд охин бүр сандарч,

	— Аав та юү хэлэв? Би ер ойлгохгүй байна гэсэнд аав нь,

	— Хоёр сэтгэл нийлбэл нас ч хамаагүй шүү дээ гэсэнд охин,

	— Хайрт аав минь миний сэтгэл яасан ч гэсэн тэр хүнтэй чинь тохирч чадахгүй, би суух нөхрөө өөрөө сонгож олно гэсэнд аав нь Үсэевт охиноо өгнө гэж нэгэнт ам алдсанаа яасан ч буцахгүй гэж бодоод,

	— Намайг амьд байхад чи арай толгойгоо мэдэж чадахгүй байх, харин олон санаа санахын оронд одоо долоо хоноод болох гэж байгаа хуримдаа бэлтгэх хэрэгтэй байна гэж хэлээд тас зөрсөнд охин би ингэж нэгмөсөн балрах гэж байдаг аа, ийм хэргийг чинь одоо чухам яавал таарах вэ гэж бодсоор нулимсаа арчиж, гэрээсээ гарчээ.

	 

	□

	 

	Далайн долгио мэт газрын зэргэлээ оволзон жирэлзэж байгаа Хүйсийн говь дундуур Улаанбаатарын чигт дүүрэн хүн суулгасан ачааны машин хурдлан явж байна. Тэр хүмүүсийн дунд хоёр салаа гэзэгтэй хориод настай хөдөөгийн нэгэн бор охин хамт явж байнаа. Тэр бол Сараханам юм. Охин их баяр баясгалантай явж байгаа харагдана. Сараханам олон хүн комбинатын ажилчин болно гэж саналаа өгөхөд тэдний хамт саналаа өгөөд орон нутаг, хайрт аавыгаа орхиод анх удаа гэрээс гарч алс холын замд зориглон яваагийн гол учир чухам юу болохыг хамт яваа хүмүүсээс нэг нь ч мэдсэнгүй, ямар боловч аав нь яасан ч явуулахгүй гээд байхад энэ охин би заавал явна, газар үзэж эрдэм ном, ажил ахуй сурна гэж тас зөрсөөр байгаад гарч ирснийг хүн болгон мэдсэн юм. Бас тэгээд энэ охины явна гэсэн санал дээр Намын Хорооны нэг нөхөр дэмжин тусалж байсныг мөн мэдсэн юм. Сараханам дуртай дуугаа дуулаад явж байна. Манай Монгол нутаг яасан сайхан уужим болоод гоёмсог юм бэ.

	 

	...Цагаан цасан малгайтай

	Ногоон модон хүрэмтэй

	Хөх усан хормойтой

	Баян хангай уул минь

	 

	Маш дэлгэр хангай минь

	Мал сүргээр дүүрэн

	Малчин олон монголчууд

	Жаргал цэнгэлээр дүүрэн

	 

	гэж нэг сайхан хоолойтой дууч радиогоор дуулж байсныг санав. Тэр дуу ер нь их олж дуулсан дуу юм даа гэж бодлоо. Охиныг урагш явах тусам улам улам шинэ сонин үзэгдлүүд хүрээлж авсаар байв. «Энэ зам яасан сайхан бартаагүй зам бэ, энэ замаар хайрт Баасан минь Улаанбаатар хот орох гээд явж байхдаа юу бодож явсан бол, эргэж харсаар явж байсан байх даа, тэр одоо ямар янзтай болоод байгаа бол, ойрдоо захидал нэг ч ирээгүй, арай хүүхэнтэй болчихсон юм биш байгаа даа, хэрэв тэгвэл би яана, хүн танихгүй, газар мэдэхгүй яадаг юм билээ?» гэх зэрэг элдэв үл ойлгогдох зүйлүүдийг бодсоор явж нэг буудалд буух боллоо. Сараханам анх машинд сууж байснаа бодвол одоо хамт яваа улстайгаа танилцаж чи би бололцдог болжээ. Машинаасаа бууж буудлын гуанзанд орохоор явжээ.

	 

	□

	 

	Ховдоос гараад арав хоног аялан явсандаа алжаан ядарсан охин Сараханам машин дээрээ үүрэглэж явтал, нөхөд өө! хот харагдлаа шүү гэж хажуугийн нэг залуу хэлэв. Гүн шөнийн энэ харанхуй тэнгэрийн олон од мичид газар буугаад ирсэн юм шиг олон цахилгаан дэн яралзаж байгаа харагдана. Тэнд миний хайрт Баасан минь бий шүү дээ гэж бодохоос зүрх нь цээжиндээ багтмааргүй оволзож байлаа. Нэлээд удаан явсны дараа нэг газар ирж машин зогсжээ.

	 

	□

	 

	— За бууцгаа, одоо байрандаа орцгоо гэж хэлээд нөгөөх дагуулж ирсэн хүн шинэ ажилчдыг дагуулан явж нэг урт цагаан байшингийн хоёрдугаар давхарт гарлаа. Ажилчдыг угтаж авсан дөлгөөн сайхан зантай нэг хүн Сараханамыг нэг тасалгаанд дагуулан орлоо. Тэгээд тэр хүн,

	— Чиний суух байр энэ гэж хэлэв.

	Энэ тасалгаанд эрээн бүтээлгээр бүтээсэн төмөр ор, дээл хувцсаа хийх шүүгээ, суух ширээ, сандал цөм бүрэн байлаа. Удсангүй нэг хүн ирээд дагуулан явж хоолны газар аваачаад сайхан хоол цай өглөө. Тэндээс гарч байрандаа буцаж ирээд унтаж амарчээ.

	 

	□

	 

	Сараханам өглөө эрт босож, цай хоолоо идэж уулаа. Тэр өдөр амралтын өдөр биш байсан боловч шинэ ирсэн ажилчдыг амруулав. Ажилчид халуун усанд орж биеэ угааж, хувцас хунараа сольцгоов. Сараханам шөнө ирсэн учраас толгой нь эргэж чухам аль чигээс ирснээ сайн мэдэхгүй байлаа. Осолдохгүй л өндөр буурал уулын ард, өргөн тунгалаг голын хөвөөн дээр байгаа зах хязгаар нь харагдахгүй их хотод ирсэн байна. Даргаасаа чөлөө аваад урьд хотод ирж байсан нэгэн залууг дагаж хүн зөөдөг машинд суугаад хотын төвд очиж юм үзэхээр яалаа. Төв гудамжны захад орохтой зэрэг янз бүрийн машин тасралтгүй цуваад морьтой, тэрэгтэй, дугуйтай, явган зэрэг үй түмэн хүн ийш тийш бужигнаад, зах зээл хоршоо худалдаа нь Ховдоос хэдэн арав дахин өргөн их байшин барилгууд нь олон олон давхартай, чухам аль нь ямар албан газар нь юм бэ, хайрт Баасан нь алинд нь байгаа юм бэ, бүү мэд, хамт яваа хүнээсээ жаахан салбал төөрмөөр санагдаад Баасантайгаа ч уулзаж чадсан юм байхгүй оройхон буцжээ.

	 

	□

	 

	Өглөөний найман цагийн яндан сүртэйгээр хүнгэнэв. Сараханам ажлын хувцсаа өмсөөд тэргүүн зэргийн машинаар тоноглосон нэхмэлийн үйлдвэрийн босгыг анх удаа алхан орлоо. Алс баруун хязгаарын эгэл узбек бүсгүй буртаг булингартай бузар харанхуй замаасаа ангижран салж, ариун цагаан их хөдөлмөрийн алтан босгоор анх удаа алхан орж байгаадаа бахархана. Амар хялбар учир нь олдомгүй аварга том машины дэргэд гавшгайлан ажиллаж байгаа адил насны ялдам сайхан зантай халх нэгэн хүүхний дагалднаар ажиллаж эхлэв.

	 

	□

	 

	Хүржигнэн эргэлдэж байгаа хүрдэт машины дэргэд зогсоод шаламгайлан ажиллаж байгаа охин Сараханам хөврөн эвхэрч байгаа цэмбийг сонирхон байхдаа нэг жилийн өмнө энэ үйлдвэрт дагалднаар эхлэн орж байснаа бодов. Тэгэхэд би одоо энэ машины эзэн нь болжээ гэж бодлоо. Бас тэгээд гурван хүний хийх ажлыг ганцаараа хийж чадсан гэж үйлдвэрийн даргаас уламжилсан ёсоор улсын ударник болсон бахтай сайхан явдлаа санав. Үйлдвэрчний хорооны дарга ударникийн тэмдгийг хүлээлгэж өгөхдөө чухам юу гэж хэлж байлаа. Улам сайн ажиллаарай гэж хэлээд гар барихдаа тэр буурал өвгөн ёстой нэг эцэг хүний энхрий нүдээр хайрлан харж хал дол үзсэн ажилч хүний лужир том гараар миний турь муутай гарыг чанга атгаж байж билээ гэж бодов. Тэгээд би ийм сайн сайхан нэрийг олж жаргал цэнгэлтэй амьдарч байгаа боловч одоо хүртэл Баасантайгаа уулзаж чадаагүй нь яасан гомдолтой юм бэ гэж бодоод гуньхрав. Сараханам хотод ирээд Баасанг ажлын нь газраас сураглахад нэг хүн,

	— Манай энд Баасан нэртэй хүн хоёр байсан юм. Түүний нэг нь СССР-т сургуульд явсан, нөгөөх нь Сэлэнгэ аймагт ажиллаж байгаа гэж хэлсэнд хөөрхий охин хоёр Баасангийн байр байдлыг лавлаж асуухаасаа ичээд буцаж ирсэн хэрэг байжээ. Тэгээд тэр хоёр Баасангийн чухам аль нь мөн болохыг олж мэдэхэд бэрхтэй болсон учир тэр байжээ.

	 

	□

	 

	Арьс элдэгч аварга том машины дэргэд зогсоод шамдан ажиллаж байгаа буурал өвгөн сүүлийн үед өөрийн амьдралд гарсан сүрхий өөрчлөлтийг бодохоос инээд нь хүрэх шиг хачин болж байлаа. Үйлдвэрийн газрын даргад гачигдал зовлон тоолж охиноо буцааж аваачихаар Ховдоос гарч хотод ирснээ санав. Өвгөнийг хотод ирэхэд охин нь хэнээс ч дутуугүй сайн сайхан амьдарч байгааг үзээд маш их баярласнаа бодлоо. Тэгээд охиноо аваачихыг больсноор барахгүй, харин өөрөө комбинатын ажилчин болно гэж саналаа өгөөд ажиллаж байгаа нь энэ ажээ. Би ер нь тавин хэдэн насыг насалтлаа нэг ч гэнэдэж яваагүй мөртөө яагаад тэгж гэнэн буруу хэрэг хийв.

	Ганцхан тэр нэг хар дээл өмссөн молда (лам), дамын худалдаачин хоёроос л болсон гай байгаа юм. Тэр нэг халх залуутай охин минь сэтгэлтэй байсныг юунд тасалсан билээ. Түүний нүглийг би л хүлээх юм гэж бодоод ажиллаж байтал тэр чинь ёстой үнэн гэсэн шиг арван хоёр цагийн яндан цонх доргитол дуугарчээ.

	 

	□

	 

	Дөнгөж сая арилсан борооны дараах нарлаг сайхан өдөр наадмын замд хэдэн зуун машин тэрэг нааш цааш тасралтгүй цувж байлаа. Сэлэнгэ аймгаас ажлын бүтээлээрээ шалгарч наадам үзэхээр уригдан ирсэн төлөөлөгчдийн бүрэлдэхүүнд Баасан ирэлцжээ. Төлөөлөгчдийг суулгасан автобус наадам тийш явж байв. Ингэж явахдаа Баасан, «Хайрт Сараханамаас жил гаруй болоход нэг ч захидал ирсэнгүй. Тэр одоо сургуульдаа сурч байгаа байх, яагаад захидал ирүүлэхгүй байгаа юм бол мэнд амар байдаг байгаа даа. Ховдоос наадамд хүн ирсэн бол сургийг нь нэг дуулж болох байх, таних хүн ирээ болов уу, үгүй болов уу? Ямар боловч тэндээс ирсэн хүнээр захидал явуулъя, би мөн мундахгүй олон захидал явуулсан юм сан» гэх зэргээр бодож явжээ.

	Төлөөлөгчдийг суулгасан автобус Туулын гүүрээр гараад наадам тийш явж байв. Гэтэл наадмаас гараад хот тийш нэг машин явж байлаа. Тэр машины тэвш дээр «Аж үйлдвэрийн комбинат» гэсэн том үсэг байна. Сараханам урьд шөнийн турш наадмын газар жүжиг, кино, циркийн тоглолтыг үзэж нойргүй хоноод энэ өдөр гэртээ амрахаар буцаж яваа нь тэр байжээ. Тэр хоёр машин яг наадмын зам дээр зөрлөө. Сараханам Баасан хоёр, хоёр биеэ харж таниад хоёул нэр нэрээрээ дуудаад өнгөрчээ. Машин тэр хоёрыг түр боловч уулзуулахгүй юм сан гэсэн шиг улам урагш хурдалж байлаа. Гэвч зайлшгүй уулзахын баттай учрал наадмын замд болжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	“Улсын хэвлэл” Улаанбаатар хотноо 1990 онд эрхлэн хэвлүүлсэн “Монгол өгүүллэг” номын гарчиг:

	 

	Бөхийн Бааст

	Хаш аяга

	Алтайн хөх дөнөн

	Ногтруу

	 

	Содномбалжирын Буяннэмэх

	Гайхамшигт учрал

	 

	Ламжавын Ванган

	Жож Сэрээнэн

	 

	Шанжмятавын Гаадамба

	Тэрэгчийн хүү

	Элбэг дээл

	 

	Цэндийн Дамдинсүрэн

	Шарав Норов хоёр

	Чөтгөр

	Хачин хурим

	 

	Санжмятавын Дашдэндэв

	Сувдан гутлын хэрэг

	 

	Сормууниршийи Дашдооров

	Оргодол

	Амрагийн модон хутга

	Сономын нэгэн баяр

	Энх улирал ханхлахад

	 

	Дожоодорж

	Хачин хүн

	Толгой

	 

	Чадраабалын Лодойдамба

	Гэрээслэл

	Шаргачин

	Солонго

	 

	Дэмбээгийн Мягмар

	Үүлэн хүний сургаал

	Бууршгүй сэтгэлийн илч

	 

	Нанзадын Надмид

	Хөвчийн зочин

	 

	Донровын Намдаг

	Үрэгдсэнийг хүлээгч

	Эрхэм зураг

	 

	Дашдоржийн Нацагдорж

	Хуучин хүү

	Соёлыг гайхав

	Ламбугайн нулимс

	Харанхуй хад

	Хөдөө талын үзэсгэлэн

	Үүрийн жавар, уурын чимээ

	Хаврын сайн өдөр

	Шувуун саарал

	 

	Шагдаржавын Нацагдорж

	Хаврын нэг өдөр

	Нутгийн дуу

	 

	Чойжамцын Ойдов

	Чөтгөртэй бууц

	 

	Эрдэнэбатын Оюун

	Монхор

	Улаан дээлт хүүхэн хэн бэ?

	 

	Бямбын Ринчен

	Гар

	Мангаа Доогийн эцсийн зүүд

	Тэнгэрийн дуутай шөнө

	 

	Лодоны Түдэв

	Нисдэг сүрэг

	Тас

	Дэгдээхийн шуугиан

	 

	Сономын Удвал

	Монгол нэгэн Катюша

	Баглаа цэцэг

	 

	Цэрэнжавын Уламбаяр

	Хүүшийн учир

